Valerie Plame: 'Poštena igra: moj život kao špijunke, moja izdaja od strane Bijele kuće'
Valerie Plame Wilson napustila je CIA-u početkom prošle godine, a skandal vezan uz otkrivanje njena imena dugo je bio predmetom rasprav
Bivša analitičarka Središnje obavještajne agencije Valerie Plame Wilson našla se u središtu skandala 2003. godine kad je identificirana kao agentica CIA-e u jednom novinskom napisu. Ta afera dovela je do nekoliko kongresnih istraga i sudske osude šefa osoblja dopredsjednika Cheneya Lewisa Scootera Libbyja. U međuvremenu, Valerie Plame Wilson objavila je knjigu pod naslovom Poštena igra: moj život kao špijunke, moja izdaja od strane Bijele kuće u kojem opisuje svoju verziju događaja o kojima se naširoko pisalo i koji su već predmet nekoliko objavljenih knjiga. Poznati washingtonski novinar Robert Novak u svojoj je kolumni otkrio ime Valerie Plame kao agentice CIA-e samo nekoliko dana nakon što je njezin suprug Joseph Wilson u jednom napisu u New York Timesu optužio administraciju predsjednika Busha da preuveličava prijetnju koju predstavlja Irak. U to je vrijeme ona radila kao tajni operativac u sjedištu CIA-u u Langlyju analizirajući obavještajne podatke o onom što se vjerovalo da su iračka oružja za masovno uništavanje. U nedavnom interviewu gospođa Wilson je rekla kako se osjećala kao da ju je "netko nenadano i svom snagom udario u trbuh" kad je pročitala svoje ime u tekstu Roberta Novaka. CIA je poslala njenog supruga Josepha Wilsona, inače bivšeg američkog veleposlanika, u misiju u Niger da pokuša potvrditi izvješća kako je Niger prodao veću količinu urana režimu Saddama Husseina. Nakon što je ustvrdio da zapravo Irak nije nabavio uran u Nigeru, Wilson je napisao spomenuti tekst u kojem je ustvrdio da je administracija iskrivljavala podatke uoči rata u Iraku kako bi opravdala invaziju. Robert Novak je u svom tekstu napisao da je Valerie Plane Wilson bila ta koja je svog supruga predložila za misiju u Nigeru. Ona to poriče. Događaji na koje je koncentrirana knjiga Valerie Plame Wilson postali su dio povijesti iračkog rata. Kao bivša agentica CIA-e ona je morala dati na pregled rukopis knjige prija objavljivanja, što je rezultiralo "zacrnjivanjem", odnosno, izbacivanjem brojnih dijelova knjige. Ipak, osim afere o otkrivanju njenog identiteta, autorica donosi i izvjestan broj događaja vezanih za njen rad u najpoznatijoj svjetskoj špijunskoj agenciji koji nisu u izravnoj vezi s time. Poslušajmo jedan od tih dijelova s početka knjige u kojem Valerie Plame Wilson opisuje dio svoje obuke na početku karijere. Valerie Plame Wilson napustila je CIA-u početkom prošle godine, a skandal vezan uz otkrivanje njena imena dugo je bio predmetom raspravi u Kongresu i medijima. Jedina osoba koja je osuđena bio je Lewis Scooter Libby, šef ureda dopredsjednika Cheneya. Međutim, nije osuđen za otkrivanje identiteta ove agentice, već za laganje i ometanje istrage. Predsjednik Bush ga je kasnije pomilovao od zatvorskog dijela kazne. Knjigu Valeri Plame Wilson Poštena igra: moj život kao špijunke, moja izdaja od strane Bijele kuće objavila je izdavačka kuća Simon and Schuster iz New Yorka.